Індыйскі навуковы інстытут

Індыйскі навуковы інстытут — вышэйшая навучальная ўстанова Індыі, заснаваная ў траўні 1909 году ў Бангалоры (цяпер штат Карнатака). На 2022 год звыш 60 % з 4695 студэнтаў складалі дактаранты, а 28 % — магістранты. Будова На 2022 год Індыйскі навуковы інстытут налічваў 6 факультэтаў: 1) біялягічных навук, 2) хімічных навук, 3) электратэхнікі, электронікі і інфарматыкі, 4) міжгаліновых навук, 5) машыназнаўства, 6) фізыка-матэматычных навук. Асобна дзейнічалі асяродкі пры кіраўніку ІНІ і самастойныя таварыствы. Біялягічных навук. Меў 4 катэдры: 1) біяхіміі, 2) мікрабіялёгіі і вузавай біялёгіі, 3) малекулярнай біяфізыкі, 4) малекулярнага размнажэньня, разьвіцьця і генэтыкі. Улучаў 4 асяродкі: 1) жывёлаў, 2) экалягічных навук, 3) дасьледаваньня інфэкцыйных хваробаў, 4) нэўралёгіі. Хімічных навук. Налічваў 3 катэдры: 1) неарганічнай і фізычнай хіміі, 2) арганічнай хіміі, 3) хіміі цьвёрдага цела і структурнай хіміі. Меў 2 асяродкі: 1) матэрыялазнаўства, 2) ядзернага магнітнага рэзанансу. Электратэхнікі, электронікі і інфарматыкі. Улучаў 4 катэдры: 1) інфарматыкі і аўтаматызацыі, 2) распрацоўкі электрасувязі, 3) электратэхнікі, 4) распрацоўкі электронных сыстэмаў. Міжгаліновых навук. Налічваў 3 катэдры: 1) вылічальных і зьвесткавых навук, 2) кіраўнічых дасьледаваньняў, 3) матэматычных дасьледаваньняў. Улучаў 8 асяродкаў: 1) інфраструктуры, устойлівых перавозак і гарадзкога плянаваньня, 2) біясыстэмнай навукі і тэхнікі, 3) грамадзтва і палітыкі, 4) нананавукі і інжынэрнай справы, 5) энэргетычных дасьледаваньняў, 6) дасьледаваньняў вады, 7) кібэрфізычных сыстэмаў імя Робэрта Боша, 8) звышкампутараў. Машыназнаўства. Меў 5 катэдраў: 1) аэракасьмічнай тэхнікі, 2) хімічнай тэхналёгіі, 3) цывільнага будаўніцтва, 4) распрацоўкі матэрыялаў, 5) машынабудаваньня. Налічваў 6 асяродкаў: 1) навук пра атмасфэру і акіянаграфіі, 2) геанавук, 3) мэханікі матэрыялаў, 4) дызайну і вытворчасьці вырабаў, 5) устойлівых тэхналёгіяў, 6) зьмяненьня клімату імя Арджуна і Дыяны Дывечаў. Фізыка-матэматычных навук. Улучаў 4 катэдры: 1) астраноміі і астрафізыкі, 2) прыборабудаваньня і дастасоўнай фізыкі, 3) матэматыкі, 4) фізыкі. Асобна пры кіраўніку ІНІ працавалі: Памятная бібліятэка імя Джамшэджы Таты; 8 управаў — 1) зносін, 2) дадзеных, 3) міжнародных дачыненьняў, 4) дасьледчых грантаў, 5) разьвіцьця і справаў выпускнікоў, 6) інтэлектуальнай уласнасьці і ліцэнзаваньня тэхналёгіяў, 7) лічбавага студмястэчка і інфармацыйных тэхнапаслугаў; 5 асяродкаў — 1) дадатковай адукацыі, 2) спансаваных схемаў і праектаў, 3) навукова-прамысловых парадаў, 4) разьвіцьця адоранасьці, 5) разьвіцьця навыкаў; Чалакерскае студмястэчка ў Чытрадурскай акрузе на поўнач ад Бангалора. Самастойна дзейнічалі: Таварыства перадавых энергатэхналёгіяў біярэшткаў; Тэхнапарк штучнага інтэлекту і робататэхнікі; Асяродак дасьледаваньняў мозгу; 2 фундацыі — 1) Фундацыя навукі, інавацыяў і разьвіцьця, 2) Фундацыя мэдычнай школы; Аб'яднаньне выпускнікоў; Плян заахвочваньня маладых навукоўцаў; Рада навукі і тэхналёгіяў штата Карнатака. Мінуўшчына 27 траўня 1909 году ў Бангалоры заснавалі Індыйскі навуковы інстытут паводле статутнага распараджэньня ўраду Брытанскай Індыі, які вылучыў на яго дзейнасьць па 87 500 рупіяў штогод. На яго ўтварэньне Княства Майсур ахвяравала 371 акр зямлі і 500 000 рупіяў, а таксама па 50 000 рупіяў штогод на ўтрыманьне. Да 1904 году прамысловец Джамшэджы Тата ахвяраваў на праект ВНУ, які распрацаваў камітэт пад кіраўніцтвам пэдагога Бурджорджы Падшаха, і яшчэ 125 000 рупіяў на штогадовае ўтрыманьне. Спачатку дзейнічала 2 факультэты з катэдрамі агульнай і дастасоўнай хіміі ды электратэхнікі. У 1911 годзе першая група студэнтаў пачала навучаньне. У 1933—1937 гадох кіраўніком ІНІ быў Чандрасэкара Раман, які ў 1930 годзе атрымаў Нобэлеўскую прэмію ў галіне фізыкі. За 1995—2021 гады выкладнікі ІНІ атрымалі 1133 патэнтаў. За 2021 год яны выдалі 2928 навуковых артыкулаў. На 2022 год Індыйскі навуковы інстытут налічваў 40 катэдраў у складзе 6 факультэтаў біялягічных навук, хімічных навук, электратэхнікі, міжгаліновых дасьледаваньняў, машыназнаўства і фізыка-матэматычных навук. Новае студэнцкае мястэчка разьмясьцілі ў Чалакеры, што ў Чытрадурскай акрузе штата Карнатака. Кіраўнікі Морыс Трэвэрс (лістапад 1906 — чэрвень 1914) Альфрэд Борн (кастрычнік 1915 — сакавік 1921) Марцін Форстэр (лістапад 1922 — сакавік 1933) Чандрасэкара Раман (красавік 1933 — ліпень 1937) Гнанчандра Гош (жнівень 1939 — сьнежань 1948) Манеклал Такер (верасень 1949 — жнівень 1955) К. Шрынівасан (жнівень 1955 — сакавік 1957) Суры Бхагвантам (сакавік 1957 — сьнежань 1962) Саціш Дхаван (сьнежань 1962 — ліпень 1981) Сіварадж Рамсешан (жнівень 1981 — ліпень 1984) Чынтамані Рао (жнівень 1984 — ліпень 1994) Говіндраджан Падманабан ( жнівень 1994 — ліпень 1998) Говардхан Мехта (жнівень 1998 — чэрвень 2005) Падманабхан Баларам (ліпень 2005 — ліпень 2014) Анураг Кумар (жнівень 2014 — 2020) Гавіндан Рангараджан Крыніцы Вонкавыя спасылкі Выпускі для прэсы (кан.) // Індыйскі навуковы інстытут, 17 лістапада 2022 г. Архіўная копія ад 17 лістапада 2022 г. Праверана 30 лістапада 2022 г.